b'\n_START_ARTICLE_\nBijeli ovratnik\n_START_PARAGRAPH_\nDjelatnik bijelog ovratnika ili, skra\xc4\x87eno, bijeli ovratnik (engleski: white-collar) je izraz kojim se od sredine 20. stolje\xc4\x87a opisuje svaki pojedinac odnosno dru\xc5\xa1tvena skupina koja se bavi poslom koji zahtijeva vi\xc5\xa1e obrazovanje i stru\xc4\x8dne kvalifikacije, odnosno malo ili nimalo fizi\xc4\x8dkog rada. Ovisno o kontekstu, izraz bijeli ovratnik mo\xc5\xbee biti sinonim za nove oblike, odnosno sloj radni\xc4\x8dke klase - nasuprot tradicionalnih oblika za koje se rabi izraz plavi ovratnik - ili za srednju klasu, a ponekad i za vi\xc5\xa1u klasu._NEWLINE_Izraz bijeli ovratnik nastao je od toga da su zaposlenici koji su se bavili uredskim poslovima - odvjetnici, lije\xc4\x8dnici, upravnici i sl. - od fizi\xc4\x8dkih radnika razlikovali po tome \xc5\xa1to su na posao nosili poslovna odijela s kravatom i bijelim ko\xc5\xa1uljama._NEWLINE_Nastanak sloja, i po nekima i specifi\xc4\x8dne dru\xc5\xa1tvene klase bijelih ovratnika se obi\xc4\x8dno vezuje uz napredak tehnologije, odnosno preorijentaciju ekonomije zapadnih zemalja na uslu\xc5\xbeni sektor, koji je umanjio potrebu za fizi\xc4\x8dkim radom i pove\xc4\x87ao potrebu za vrhunski obu\xc4\x8denim profesionalcima. U pro\xc5\xa1losti, kao i ve\xc4\x87im dijelom i danas, me\xc4\x91u bijele ovratnike su pribrojavaju i pripadnici dr\xc5\xbeavne birokracije._NEWLINE_Bijeli ovratnici su u pravilu bolje obrazovani i bolje pla\xc4\x87eni od plavih ovratnika. Za njih je karakteristi\xc4\x8dan individualizam i ve\xc4\x87a sklonost liberalnim idejama nasuprot plavim ovratnicima koji preferiraju kolektivizam i konzervativne vrijednosti.'